ཟླ་ཤས་སྔོན་ནས་དགེ་བཤེས་བསོད་ནམས་བཟང་བོས༼སྐབས་ཤིག་ལ་ཁོང་ཉིད་གླེང་ནས་མཚན་གཞི་ལྟ་བུར་གྱུར་པ་ལས་མིང་བཟུང་དོན་བཟུང་བྱས་པ་མིན།༽་གུ་ཡངས་ཡིན་མདོག་གིས་ནུ་ཁེབ་ལས་མེད་པའི་བུ་མོ་ན་ཆུང་ཞིག་གི་སྐེ་དང་ལག་པར་འཇུས་ནས་གུ་ཡངས་མདོག་གི་གླེན་རྟགས་དང་།ཆོས་འདུལ་བའི་གཞུང་ལུགས་དང་ཡོངས་སུ་འགལ་བའི་ཐོ་ཅོའི་སྤྱོད་པ་དོན་དུ་གཉེར་བས་བར་མཚམས་ཤིག་ལ་ཀུན་གྱི་གླེང་གཞི་ཆེན་པོ་ཞིག་ཏུ་གྱུར་ཏེ་ཁོང་ལ་སྨད་ར་ཆེས་ཆེར་བྱས་སོང་ན་ཡང་།དགེ་བཤེས་བྱབ་ཆུང་དེས་སྲིང་མོར་ལག་པ་འཆང་ཆོག་ཚུལ་སོགས་སྨྲས་ཏེ་བསྡུས་གྲྭའི་རིགས་པ་བཏང་ནས་མིན་པ་ཡིན་པར་བསྒྲུབ་པའི་རྩོལ་བ་ཆེས་ཆེར་བྱས་བྱུང་ཁར་གཞན་གྱི་མིག་ལ་མི་མཛེས་ཤིང་ཡིད་ལ་མི་འབྱོར་བའི་སྤྱོད་པ་འཆལ་བོ་འབའ་ཞིག་བསྟན་པ་དེས་ཀུན་པོ་འུར་ཆིལ་ལེར་བཏང་བ་རེ་ཞིག་འཇགས་ཐབས་མ་བྱུང་།སྐབས་དེར་ཡང་ངའི་བསམ་པར་འཕགས་ཡུལ་གྱི་གདན་སའི་གྲྭ་བ་དག་ནི་ལྟ་རྒྱ་ཆེ་ལ་མཐོང་རྒྱ་ཡངས་པས་ད་ལྟའི་བོད་ནང་གི་དགོན་སྡེ་དག་ལས་ཧ་ཅང་གུ་ཡངས་པས་ལྷ་རམས་པ་དེས་གུ་ཡངས་པོ་བྱེད་པའི་ཟོལ་གྱིས་ཐལ་དྲག་པའི་སྤྱོད་པ་ཞིག་གཉེར་སོང་སྙམ་ནས་ཁོང་གི་སྤྱོད་སྟངས་དང་ཁ་ལས་ལ་སེར་སྣ་སྐྱེས་བྱུང་།དེའི་མུར་འཕགས་ཡུལ་ནས་ཕྱིར་ཕེབས་པའི་ལྷ་རམས་པ་དག་ལ་རེ་བ་ཤིན་ཏུ་ཆེ་བ་ལྟར་མིག་གིས་ཟིན་ཚོད་དག་གི་སྤྱོད་པ་ལ་མཉམ་འཇོག་ཀྱང་ཕྲན་ཙམ་རེ་བྱས་པ་ན།དགེ་བཤེས་བསོད་ནམས་བཟང་བོ་གཅིག་པུའི་བྱེད་བབ་དེས་སེམས་ཕམ་པ་ཙམ་མིན་པར་འཕགས་ཡུལ་གྱི་གདན་སར་སློབ་གཉེར་བྱས་ཏེ་ལྷ་རམས་པའི་དམ་བཅའ་བཞག་མ་བཞག་གཉིས་ཀའི་ཁྲོད་འགའ་རེ་ཕྱིར་བོད་ཡུལ་དུ་འབྱོར་བ་འགའ་རེའི་བྱེད་བབ་ཀྱིས་ཡིད་ཧ་ཅང་མུག་ཏུ་བཅུག་ཡོད།གང་གིས་ཞེ་ན་འཕགས་ཡུལ་གྱི་གདན་སར་མི་ལོ་ཉི་ཤུ་ལྷག་ལ་ལྟ་བ་རྟེན་འབྱུང་དང་།སྤྱོད་པ་འཚེ་མེད་དུ་བྱས་ཏེ།མདོ་སྔགས་རིག་གནས་ལ་ནང་བྱན་ཆུད་པར་སྦྱངས་པའི་མཐའ་མར།ཁ་ཅིག་གིས་ནི་ཐར་བའི་གོ་འཕང་མཆོག་ནུབ་ཕྱོགས་སྟོབས་ལྡན་རྒྱལ་ཁབ་ཏུ་གཟས་ཏེ་མི་ཚེ་མི་རྟག་པ་ལ་རྟག་པའི་འདུ་ཤེས་ཇེ་ཆེར་སོང་བ་དང་།ཁ་ཅིག་ཕྱིར་བོད་ནང་དུ་ལོག་ན་ཡང་བསྟན་པ་སྐྱ་ཆད་སྔོ་སྡུག་གི་སྐབས་འདིར་བསྟན་པའི་ཁུར་ཆེན་འདེགས་པའི་འགན་རང་ཉིད་ལ་ཡོད་པ་དང་།རང་ཉིད་བསླབ་པ་མཐར་སོན་གྱི་བར་དུ་བསྐྱངས་པའི་མགོན་པོ་གང་གི་དགོངས་གཞི་ལྟར་གྱི་ལས་ཀ་གཉེར་རྒྱུ་ལས།མི་ཚེ་མི་རྟག་པ་ལས་རྒྱ་སྒོར་རྟག་པར་བཟུང་བའི་འཁྲུལ་ཤེས་ཀྱིས་མཐར་ཐུག་གི་གདུལ་བྱ་རྒྱ་ནག་ནང་ཁུལ་དུ་ཡོད་པར་བྱས་ནས་བོད་མི་རིགས་དང་བོད་ཀྱི་དགོན་སྡེ་དག་དང་རྒྱང་དུ་གྱེས་འགྲོ་བ་དང་།ལྷ་རམས་པ་གཅིག་གིས་ལུགས་འགལ་གྱི་སྤྱོད་པ་དོན་དུ་གཉེར་ན་ཅིག་ཤོས་ཀྱིས་དེ་ལ་སྐྱོན་ཆེན་པོ་མངའ་བ་ཤེས་བཞིན་དུ་དེའི་རྒྱབ་རྩ་བྱས་ཏེ་ཕལ་བ་ལས་ཀྱང་ཕལ་བ་དག་གི་སྤྱོད་པ་དོན་དུ་གཉེར་བར་བྱེད།